khistorydata/jeongjo-sjw-relations huggingface dataset:
정조 3년 · 목
敎曰。譜略世系。 大王則稱大王。 王后則稱妃。而今此 惠慶宮爵號載錄條。雖不稱妃。宜乎一番徑稟。而不此之爲。自不以配字書之於爵號上。已是不審之大者。至又 景慕宮內外孫子女。多有遺漏者。縣主所生之母。但稱某氏。不書爵名。皆是疏率處。其在事體之道。董事之臣。不可無罪。一提調則初不解務。勿論。宗簿寺當該提調罷職。都廳郞廳汰去。今日政竝令擇差。有下敎事。新除授堂郞。待下批先入待後謝恩。
정조 3년 · 강
召見宗簿提調蔡濟恭于誠正閣。
정조 3년 · 목
予曰。縣主毋有爵號。卿問而知之乎。濟恭曰。未及知之矣。予曰。 御容卷當書下。依書下改之可也。予曰。 景慕宮惠慶宮兩位世系。卷中別丈書之。則當入於予下。事甚如何。有何從好書之之道乎。濟恭曰。在於斷自宸衷矣。予曰。別爲 景慕宮一編。則少可爲區別之道乎。濟恭曰好矣。然則別編一編。當爲之矣。予曰。 惠慶宮位號。以配字書之。則有若私家。書以妃字可乎。不書某字可乎。濟恭曰。妃字則少異。不書某字似無妨矣。予曰唯。予曰。外孫中有遺漏者。釐正可也。濟恭曰。縣主所生爵號。當書之乎。予曰。一竝書之可也。
정조 3년 · 강
持平尹行元。以父病陳疏徑行。踏啓字。
정조 3년 · 강
判下兵曹 社稷祭親行時軍兵磨鍊草記。
정조 3년 · 목
因該曹草記。敎以雖以爲祈豐之意。有此經宿動駕之擧。而適値元朝。不可無軫念之道。然軍亦民也。不可以軍之勞。忽民之事。動駕之命。良以此也。隨駕軍兵。則東營西營南營北營廣智營集春營禁御外營及銅龍門入直步軍。各留五名。一竝除出。馬兵騎士。亦只以外營入直全數除出。爲先後廂。訓將只率入直標下軍。都領雖不充元數。勿拘。挾輦軍。則弘化金虎門入直軍中。各九十名除出擧行。各營留營留陣。一竝置之。禁軍則只入直一番隨駕。餘勿留營。斥堠伏兵亦爲置之。
정조 3년 · 목
以嚴思晚爲修撰。
정조 3년 · 강
拿處兵曹正郞柳誼。
정조 3년 · 목
兵曹啓言。本曹正郞柳誼。身病猝重請改差。敎以。軍色郞廳久任之意。旣有前後飭敎則豈可圖遆乎。此草記勿施。該郞廳。令該府處之。
정조 3년 · 목
濟恭曰。譜牒中釐正處。依昨日書下傳敎書之。而配字終涉未安。何以書之乎。予曰。卿之所見何如。濟恭曰。臣亦爛商。而終未得十分恰當底道矣。予曰。丁丑以前。 仁元王后時。無可考之前例乎。濟恭曰。此無前例之可考矣。予曰。然則爵號載錄條上。空其位而姑不書塡無妨耶。濟恭曰。如此則好矣。濟恭曰。 先朝影幀十二本。皆爲載錄乎。予曰。初則只錄 眞殿本矣。見 光廟眞本。皆爲載錄故。潛邸時本。亦爲書之矣。濟恭曰。曾有下敎譜略。使於二十日前進上。而今則多有釐改處。工役自不免遲滯矣。予曰。歲前則可以了當乎。濟恭曰然矣。
정조 3년 · 강
命宗簿寺正趙尙鎭。嚴飭監董。
정조 3년 · 목
宗簿提調蔡濟恭啓言。本寺正趙尙鎭。謂以情勢惶蹙。都廳之任。不欲承當。莫重公役。監董無人故。敢達矣。敎以。不但館職已遆。昨已申飭。今則不過該寺之一郞官。另加嚴飭。使之監董。
정조 3년 · 강
命都目。念後卽爲擧行。
정조 3년 · 강
大提學徐命膺陳疏自引。賜批。
정조 3년 · 목
疏略曰。乃者大司諫林得浩之疏。實爲臣他山之玉也。臣受以爲過。而伏況聖上。臨以大明。洞辨主管之異界。昭示論責之殊科。雖使臣自爲之謀。何以加此。而疏末驀說之兩臣。乃蒙譴罷。主文獨免憲章。臣情愈蹙。若不自容。亟命重勘臣罪。仍拔臣名於文衡之望焉。批以。卿其勿辭行公。
정조 3년 · 강
副校理沈煥之陳疏。請經筵望勿施。該銓官重推。賜批。
정조 3년 · 목
疏略曰。臣於日前。見掌銓之臣。以前監役宋煥箕。假監役韓啓增。竝付經筵官以啓者。竊有訝惑。旋又見喉院。因聖敎所下。以舊例有無問于銓臣。而有所覆奏者。則果無考據之例。而乃爲創行之事耳。臣以爲銓臣此擧。所失非細也。竊伏聞抄選之舊典。必須大臣。博採士林之公議。得其人薦于朝。別置抄選之列然後。銓部乃以或擬諮議。或通臺閣然後。乃復抄置經筵之列。今則不然。大臣雖以經筵之任。薦其人。銓部不以抄選之法。官其人。然則國家招賢之禮。何所由而行也。山野自重之士。亦何所據而進也。此誠如聖敎中所諭者矣。臣謂日前所付經筵官望。竝姑勿施。當該銓官重推可也。批以。大臣送言。出於重山林之意。銓曹付啣。亦出於重大臣之意也。
정조 3년 · 강
遆承旨朴祐源李義翊。以李亨逵鄭民始代之。
정조 3년 · 목
敎曰。右承旨聞有實★(虫+恙)云許遆。前望單子入之。又敎曰。新除授承旨。待下批牌招察任。又敎曰。都承旨聞有實★(虫+恙)云許遆。前望單子入之。
정조 3년 · 강
政院。以孝烈抄啓事。問于該曹啓。
정조 3년 · 목
本院啓言。孝烈抄啓事。問于該曹。則以爲。全羅道江原道江華府三處抄啓。姑未上來。其餘諸道。竝已來到云矣。
정조 3년 · 강
命孝烈有無形止。斯速登聞事分付。
정조 3년 · 목
敎曰。因左參贊黃景源箚子。使之査問。則尙有未到之道云。事甚慢忽。儒賢筵奏。今幾匝歲。則有曰無之間。尙無皀白者。果何意義。該道前後監司一傡從重推考。使之歲前。孝烈有無形止。斯速登聞事分付。
정조 3년 · 강
命朔試射試官勿推。以示嘉尙之意。
정조 3년 · 목
政院啓言。武臣祿試射單子。昨日三更。始爲來呈。以致翌朝入啓。稽忽之失。不可無警。當該試官請推考。敎以。近日武臣堂上朔試射試官輩。閉眼任使。擧子等用奸之故。曾欲申飭矣。至於昨日。則極爲精覈。若其試記之晩始修入。似此短晷。固非異事。勿推。以示嘉尙之意。
정조 3년 · 강
左議政洪樂純陳箚自引。賜批。
정조 3년 · 목
箚略曰。臣國朝典故。銓曹政列。矇然未解。初筵所奏者。亶出於爲國家進儒者。以賁太平美事。而及其筵退之後。問諸政吏以格例。則答以爲。始筮初仕者。可以付職。而按例行之。此後乃銓長之責故。臣不復言此事於銓曹矣。今銓曹。以臣此言爲主。不由臺閣。徑付講官。以此之故。堂疏至請重推。此非銓曹之失。卽臣之失也。臣之糊塗如此。瘡疣立見。其大於此者。尤可知也。三事之任。決非可堪。特賜處分焉。批以卿之初筵所奏。意在薦士。至若政格得失。則有司存。於卿有何爲嫌之端。藉令堂疏有攙及之言。以卿休休坦坦之量。不但物來順應。亦當付之勤攻之義。無些子自引者。況疏辭專攻銓曹之無餘蘊乎。卿其安心。勿復控辭。卽起視事焉。仍命遣吏官傳諭。
정조 3년 · 강
都承旨鄭民始陳疏自引。賜批。
정조 3년 · 목
疏略曰。伏聞昨日堂疏。盛陳經筵官徑先付職之失。仍請銓官之重推。臣何敢以職名之遆改。晏然自恕。召牌之下。末由趨膺。亟削臣職。仍治臣罪焉。批以所辭過矣。卽爲仕進。
정조 3년 · 강
吏曹判書李重祜。參議金夏材聯疏自引。賜批。
정조 3년 · 목
聯疏略曰。臣等伏見副校理沈煥之疏本。以經筵官啓下事。有當該銓官重推之請。不勝悚恧。夫抄選之法。何等嚴重。而徒憑啓下之擧條。未考格例之有無。此莫非臣等不能審愼。玆於召牌之下。陳章請譴。亟降威罰焉。批以。卿等之辭。過乎過歟。勿辭。卽爲入來開政。
정조 3년 · 강
有政。吏曹判書李重祜。參議金夏材進。
정조 3년 · 목
敎曰。大政隔日。銓堂不可不備。有闕之代。今日政。以在京無故人差出。○以李義翊爲吏曹參判。李穦爲持平。韓啓增爲監役。初仕也。
정조 3년 · 강
命濟州牧。各司進排物種蕩減。
정조 3년 · 목
敎曰。觀此濟州牧使狀啓。漂人名數。至於此多。不可以每年例事。等閑看過。另飭各鎭堡漂流與渰沒間形止。星火探問狀聞事。自備局卽爲今付全羅監司與該牧使處。各司進排物種之蕩減。旣有先朝兩年之例云。何必回啓。俾勿改封。仍令蕩減事。一體分付。
정조 3년 · 강
緘推咸鏡監司徐浩修。
정조 3년 · 목
敎曰。觀此北伯狀聞。守宰遆任。何等重事。而本府。邊門也。又値開市時。則會寧倅。去月二十日遭喪。而今始登聞者。萬萬駭忽。該監司爲先緘辭。從重推考。委折使之據實箚通事。使該曹嚴飭行會。
정조 3년 · 강
命金吾時囚。皆令今日開坐擧行。
정조 3년 · 목
敎曰。滯囚可悶。禁府時囚捧供者議處者。皆令今日開坐。擧行。照律則以草記擧行。待批下卽爲放送。
정조 3년 · 강
遣承旨。詣受 香祭處。奉審摘奸。
정조 3년 · 목
予命祐源。讀司寒祭祭報府。敎曰。江民休戚。專在於氷政。而近來不無淆雜之弊。獨戶則疊役。勢家而見漏。作弊之端。不一而足。今番則當爲摘奸廉探。如或有如前之弊。當各別論罪。以此意自政院爲先申飭可也。
정조 3년 · 강
命吏兵批。歲抄點下者。依例捧傳旨。
정조 3년 · 강
惠慶宮進服人蔘粟米飮。自今日命停止。楊敎也。
정조 3년 · 목
予曰。在前檢詳舍人古風時。兵曹內外入直郞廳及二軍色郞廳亦爲進來參謁。有前例乎。知入。注書徐鼎修出問後還奏曰。入直郞廳及二軍色郞廳。亦有古風之例。而內司入直官。則檢詳入闕時參謁云矣。予曰。曾聞 先朝宋翼洙。以舍人古風時拒逆。至於被罪云。其時日記。令政院考出可也。
정조 3년 · 강
掌令尹弼秉疏論三條陳勉。賜批。
정조 3년 · 목
疏略曰。噫我朝黨比之禍。吁亦憯矣。可否之變而爲角勝。角勝之變而爲傾奪。傾奪之變而爲殺戮。畢竟之禍。至於滔天。國之不亡。其亦幸矣。天祐我東。幸賴 先大王。得不傳之統於箕子。爲五十年蕩平之治。自然消磨於範圍橐䈁之中。盛德至治。未嘗不歡欣蹈舞也。伏願殿下。盡繼述之道。恢遠大之計。使建極之治。有以接三聖之淵源。則欽福錫福。爲祈天永命之本。惟殿下念之哉。嗚呼我殿下。有大君宗子之責于天。天以八方生民。付之殿下。雖一物不可以不得其心。噫今日之名係朝籍者。孰不在於殿下生物之心。而惟其地處有分數。任使有疏近。此亦必然之勢也。然而國家用人之法。隨才任用。不可以官職爲布澤施惠之資。則亦不可以按籍考簿魚貫雁行。徒事乎疏滯振掩。而爲屑屑之政而已也。夫人才之不及古。古今風氣爾殊也。以爲全然無才則不可。殿下爲大厦則大木斯至矣。備法駕則駿乘斯至矣。豈獨於人才。杳然而不可得也。我朝官方。重內輕外。分爲三歧。而有文蔭武之別。內而淸要。屬之於文。外而守令蔭武居多。文通武南。古無定規。挽近以來。武專屬武。蔭專屬蔭。蓋雄州腴邑。專歸於蔭武。今夫朝廷之上。用以重內者。亦幾何哉。餘皆浮沈宂散。內而不能盡列於淸顯之職。外而不能薄試於米塩之簿。稍欲自好者。甘心窮餓。恥於自衒。不然。則落拓邅述。無所歸屬。雖有才猷之可用者。亦老死而已。噫未必無其才。而不得試其可。矜憐亦何異於無告之民哉。臣謂合有通變。使需用疏通之政。竝行而不廢也宜矣。夫升庠。本爲課士。而近年以來。竟成奔竟之場。爲主司者。眩於取舍。動於囂竸。轉成一世之謬例。此非細故也。臣謂另飭師儒之長。克恢公道。務鎭浮俗。俾無科擧累人之歎焉。批以。目今急務。無出於破淫朋振人才嚴科場。而爾能如是敷奏。近日含嘿之時。所不聞者。心庸嘉之。欲爲需用之資。爾其勿辭。從速察職。
정조 3년 · 강
命副捴管徐有寧上疏給之。
정조 3년 · 목
疏略曰。臣頃上祈免之章。見阻喉院。悚蹙深切。乃者魚錫定疏出。而醜辱無餘。臣誠痛惋。噫其前後疏供。惟事虛揑。全無倫脊。臣安得以其言之不足比數。而獨無一言之卞乎。嗚呼有龜之罪。上通于天。神人共憤。臣持發奸賊於六十年旣骨之後者。實非得已而言者也。誠以其罄竹難書之罪。無人敢道。天下後世。將謂殿下之廷。無一人少知沐浴之義。臣爲之懼。略有論兪。此義理之所不容已者也。惟是渠供所謂聞宦妾之謀害 儲君。因駱粥便。先自上書於 東宮云者。已是渠父之斷案。假如其言。渠父以肺腑用事之臣。聞此 春宮危迫之變。自 春宮末由懲治之勢。無不知之理。而渠乃不卽沫血請對於 兩殿。只自因便上書於春宮者。此豈人臣實心討逆之義乎。至於受符日所懷之自綻奸情。辭勳時一箚之不掩凶肚。雖以聖明之鑑。猶有未獨。鏡疏之上。渠實先知。而預構所懷。半夜請對。旋有所懷書入之命。遂以文字。塗人耳目。眞所謂以鎌遮眼之計。掩耳偸鈴之手。人孰不知。天其可欺乎。賊鏡之請勘元勳也。證以三錫。稱其密贊。惟恐勳名之不歸於有龜。繼又有普昱之疏。爛熳之跡。無微不著。則渠安得而自明。若使渠父。果無預知之事。則賊鏡何爲而推以盟坍之上券。妖昱何爲而發其慨歎之凶言乎。乃是害聖躬危 宗社之所䐉也。渠苟有一分人臣之心。則辭勳之疏。固當先言誣獄之危逼聖躬。以明群凶之罪。渠之辭勳。卽屬餘事。今其所言。不過渠無功可勘。單勳乖體之辭。曾無一言半辭及於本事之關係凶逆。其心所在。路人所知。尙可以此而恕其跡而僨其罪乎。渠父之罪惡。實一國之所共讎。非臣家之私怨。臣之一疏。誠欲爲 先王討亂賊耳曷嘗以私嫌而言之哉。使渠無罪。則臣安得以私怨言之也。臣家之前此作僚。抑有區區之見。以大體言之。則凡關係辛丑之事者。孰非家國之讎。而第旣出身當世。則嫌路亦難以太廣。苟非當著於私家者。亦不得一例回避。臣家之從前處義。懇有斟量。以故臣家之於渠。亦用此例。果不無一時作僚之事。今則臣旣以大義之所在。歷論其父之罪惡。夫斥其父。與其子作僚周旋。非義之所安。渠旣緣臣而不肅。臣何獨行公乎。矧今渠已得遞是職。則一遞一仍。尤無是理。刊臣職名。仍勘臣罪焉。○敎曰。予則生晩聞寡。往蹟只憑國乘而知之。已故之人。心內之事。何由而知之。旣不能知之。則又焉答爲。此上疏給之。
정조 3년 · 강
命副總管徐有寧。宣川府使除授。使之當日辭朝。
정조 3년 · 목
敎曰。徐有寧苟有此意。凡叨言地者。前後幾遭。何不一陳於 先王之前。而今乃一疏再疏。齗齗爲說。有寧之意。或者以爲。予則不以 先王五十年平蕩之化。爲紹述而然乎。否則不過畏罪於 先朝。嘗試於今日也。嗚呼天聖以前事。使群臣勿言於慶曆以後。仁皇盛節。史至今稱。予雖不肖。不克闡揚 晠烈。而豈意 先朝已定之案。復閙於六十年之後。此不明示好惡。予無以藉手爲治。副總管徐有寧。宣川府使除授。使之當日辭朝。以寓斥外之意。凡今在廷之臣。至於討逆。每有古今公私之別。不免緩急失序。良可寒心也。又敎曰。宣川府使遞付京職。
정조 3년 · 강
命時囚柳誼。從重勘處。
정조 3년 · 목
因金吾柳誼供辭。敎以政府古風。三百年流來之規。則柳誼雖是曾經玉堂之文官。卽不過該曹之一郞官。況勝於兵郞之吏郞。猶參蓮堂坐起。至有僕正高山之說。傳以爲美談。則當初不進。已極妄率。此等細事。又煩上聽。此亦紀綱所在。勿論檢詳所爲當否。朝廷當以紀綱論。柳誼供辭勿施。從重勘處。○敎曰。二軍色雖無柳誼。豈乏可爲之人乎。此等瑣屑之事登聞。極爲妄率。爲先汰去。今當歲末。勘簿時急。該色郞廳卽爲差下。從速磨勘事。分付兵曹。
정조 3년 · 강
照勘時囚金光國等。
정조 3년 · 목
義禁府啓言。金光國。莫重御藥。不爲徑稟。任薳李鴻祥。推捉不干。驛屬流離。金相丁。莫重齋直。不待面看。兪漢寬。替番日子。敢爲漫漶。請竝以此照律。竝允之。乂啓言。光國照律杖一百決杖。告身盡行追奪。薳鴻祥照律。各杖一百收贖。告身盡行追奪。金相丁照律。杖八十收贖。奪告身三等。兪漢寬前已杖九十收贖。奪告身四等照律勘處。請依律文勿論。允之。敎以有功議者。各減一等。至於兪漢寬。雖以二罪俱發。原其事則出於本事之外。不可以同事異罪論也。觀此照律草記。勿論之請。殊欠商量。該堂推考。更爲照律。又啓言。兪漢寬照律。杖八十奪告身三等放送。允之。敎以如有功議。減等。
정조 3년 · 강
命中官金性完拿處分揀。
정조 3년 · 목
敎曰。照律議處。旣有當日內爲之之敎。而公事淹滯。至於經宵。當該中官。令該府拿問處之。尋因囚單子。敎以分揀放送。
정조 3년 · 강
命日寒若此。時囚中。令本道査啓者。姑爲保放。
정조 3년 · 강
命前府使鄭胄新殿最。令該曹論理稟處。
정조 3년 · 목
敎曰。觀此慶尙監司褒貶啓本。在家別將前府使鄭胄新。置之上考。而胄新雖是本道人。方以局別將在京。則未知京鄕。各有一胄新乎。此則不然。前任府使者。只有一胄新。一考之目。訓局旣書上等。嶺營又書上等。設有此等謬例。決非嚴明殿最之意。然姑不處分。以此意分付該曹。査實論理稟處。
정조 3년 · 강
正言宋民載。以父病陳疏徑行。批許往護。
정조 3년 · 강
命武監黃壽海。分揀放送。
정조 3년 · 목
刑曹啓言。武藝別監左番行首。爲先出付事。口傳下敎矣。左番行首別監黃壽海爲先嚴囚。敎以。所坐不至甚重故。有科治之敎矣。轉相誤傳曰。以出付嚴囚。非本意也。且當極寒。分揀放送。
정조 3년 · 강
行召對于誠正閣。仍召見江界前府使趙圭鎭。承旨李亨逵。玉堂沈煥之。假注書徐鼎修。兼春秋金健修。史官鄭東浚。
정조 3년 · 강
命江界蔘弊。後日次對稟處。
정조 3년 · 목
江界前府使趙圭鎭啓言。江民蔘弊。實爲痼瘼。而至於稅蔘與稅貿需用之處。事體莫重。固難容議。而此外每每卜定別貿蔘。旣與稅貿有間。日後卜定時。若蒙除減或移定。使之專力於應納兩色蔘。而今年未收別貿條三斤零。亦爲一體除減。則民有息肩之道矣。敎以以此出擧條。後日次對稟處。
정조 3년 · 강
命前府使李聖模屛裔之典。後次對問于大臣。
정조 3년 · 목
副校理沈煥之啓言。近日以來。三司所請。只以不允二字。爲紙上之例批。臣竊慨歎。至若前府使李聖模者。卽啓能之私狎也。其官職之內外踐歷。皆由能賊之所卯育吹噓。而矧乎成川。乃關西名郡。從古以蔭吏爲是郡者。甚稀闊。而聖模得爲之者。乃因伊時銓官受能賊之指揮故。推此一事。亦莫掩其親昵能賊之狀也。臣謂前府使李聖模。令該府亟施屛裔之典可也。敎以漏網之魚。不可盡察。猶屬風聞。有難輕許。欲於後日次對。問于大臣也。
정조 3년 · 목
予曰。惠廳事。近則有就緖之道乎。民始曰。頃日筵中。亦以此仰達。而目下第一可悶者。均役廳米儲一空。此後若不幸。而有水旱等災。則實爲罔措矣。予曰。若無米儲。則雖有錢貨。將焉用之乎。民始曰。然矣。
정조 3년 · 강
玉堂。以改諡故例啓。
정조 3년 · 목
弘文館啓言。因前副修撰柳孟養上疏。請改贈判書金雲澤洪啓廸諡號。有下本館稟處之命矣。惟此兩臣。死於王事。而諡號之不加忠字。有拂公議。誠如言者所陳。且臣等取考本館議諡故例。則從前改諡於已下批之後者。非止一二。或有一人之諡。至於再改三改。今此兩臣諡號。亦命追改。似合事宜。
정조 3년 · 강
璿源譜略進上日字。命以今月二十四日爲之。
정조 3년 · 목
因宗簿寺推擇啓稟也。
정조 3년 · 강
璿源譜略奎章閣奉安日子。命以今月二十五日擧行。
정조 3년 · 목
因本閣啓稟有是命。
정조 3년 · 강
命翰林召試。明日爲之。
정조 3년 · 강
命明日召試時殿座處所。以誠正閣爲之。
정조 3년 · 강
遞禮曹判書金鍾秀。
정조 3년 · 목
敎曰。禮判請由歸覲。勢難及期上來。莫重大祭。不可無禮儀使。禮曹判書金鍾秀本職。今姑許遞。政官卽爲牌招。開政差出。使之入參誓戒。
정조 3년 · 목
以李衍祥爲禮曹判書。金華鎭爲知春秋。尹坊爲副總管。
정조 3년 · 목
濟恭曰。 譜略之役。今旣畢矣。而日子爲吉。方欲待開門進上矣。臣更閱之。有起疑處。不可不稟定矣。 御容書下。旣是承旨書本。似無誤處故。依書本爲之。而十一本奉安。無 璿源殿三字。此甚可訝故。敢達矣。予曰。當初書下者。書以自 泰寧殿移奉 璿源殿可矣。而未及分付矣。蓋彼闕 泰寧殿。卽此闕 璿源殿。而當有移奉二字矣。有若萬寧殿御容。移奉於 長寧殿。今亦依 長寧殿移奉小註例爲之則好矣。濟恭曰。今四本。書以移奉 泰寧殿。而無 璿源二字。當改之矣。予曰。改以某本自 泰寧殿移奉 璿源云云可也。予曰。刊本有持來者乎。濟恭曰。有持來者矣。仍披見後仰奏曰。刊本只書以 御容十一本。奉安于慶熙宮 泰寧殿矣。小臣則初不知 泰寧 　璿源之間故。有疑端矣。予曰。此刊本果誤矣。卿之請稟。果善思矣。改以奉安于昌德宮 璿源殿可也。
정조 3년 · 강
行翰林召試于誠正閣。讀券官洪樂純鄭光漢金華鎭。對讀官沈煥之李敬一。
정조 3년 · 목
以百僚上封事不得言聖爲詔題。○予命藥房提調具允鈺。醫官二人。卽令待令。醫官吳道炯等進前。予曰。汝聞 王大妃殿有患候乎。道炯曰。未及承聞矣。予曰。氣息噎噫之候。四末戰棹之症。近來若劇。食飮不得吞咽。蓋入秋以來。諸症有難形容。而近來則宿患又添。一日 進御。未滿一匙。膈間凝結。有時熱熾。腹中不平。四支麻木。瘦瘠太甚。用何藥則爲好耶。道炯曰。濕痰本多之中。卽今諸症。專由津氣之不足。四末屬脾胃。麻木之症。亦由津液不足。痰爲熾盛之致。若欲潤肺。則莫若益加水剌矣。予曰。近來連用竹瀝矣。道炯曰。竹瀝不過潤痰之資。粟米飮調用竹瀝。而加入橘皮好矣。予曰。若入橘皮。則味辛矣。道炯曰。味辛則代入茯苓。似好矣。○三下一金載瓚。三下二李集斗取二人。
정조 3년 · 강
王大妃殿進御三錢重人蔘粟米飮。命自今日煎入。榻敎也。
정조 3년 · 강
御仁政殿月臺。行 社稷祈穀祭誓戒。
정조 3년 · 목
具遠遊冠絳紗袍。乘輿出協陽門。入仁政門至月臺。降輿詣版位立。宗親文武百官入庭行禮訖。讀誓文官吏曹判書李重祜。讀誓文漢城判尹鄭尙淳。莅之讀訖。百官行禮如儀。乘輿出仁政門。入協陽門還內。
정조 3년 · 강
金載璨單付檢閱。
정조 3년 · 목
敎曰。翰林被選人金載瓚。令該曹口傳付職。
정조 3년 · 강
推奉敎徐龍輔。
정조 3년 · 목
因牌不進罷職傳旨。敎以。補外與罷削大異。且父在職而子不供職。可謂無義之甚。只卽爲牌招入直本館。新除授翰林。亦爲牌招一體入直。
정조 3년 · 강
吏曹。以諸道守令降考啓。
정조 3년 · 목
該曹啓言。今日本曹開坼坐起時。考見諸道褒貶啓本。則高城郡守李復永。以杖或傷濫爲目。則宜置中考。而置諸上考。致勤點下。交河郡守權聖應。以久賊宜詗。報營何遲爲目。則宜置下考。而置諸中考。扶餘縣監申大權。以殘邑悶遞。生手宜恕爲目。則宜置中考。而置諸上考。殊無嚴明殿最之意。三道道臣推考警責。交河郡守權聖應。依例罷黜。高城郡守李復永。扶餘縣監申大權。請竝中考施行。允之。
정조 3년 · 강
京畿監司鄭好仁疏陳道內驛弊。賜批
정조 3년 · 목
疏略曰。目今各驛凋殘。八路同然。而畿甸尤甚若。不及今矯捄。則將至於渙散之境。而苟究其弊。則各驛位田。次次見失。漸漸減縮。當初八結之田。殆無五六結之存。而又從而急於應役。先賣賭地。今年賣一結。明年賣一結。渠安得不丐免而流離也。爲今先務。莫若打量其位田。還屬之馬戶。而若於打量之際。或不能詳審。則亦不無疏漏遺失之弊。六驛察訪中。慶安察訪孫碩周。爲人精詳。熟知驛弊。方使慶安驛位田。一一打量。而他驛位田。仍欲使之趁春耕前。次第査檢。而第碩周瓜期已滿。則三十朔出六之法。便是金石之典。旣無請仍之路。若移京職。則檢田之役。非但半道而廢。假令新官不下於前官。亦恐生手不及於熟手。臣竊以爲道內察訪。六品窠中。今番都政當出者。以孫碩周移差。則驛田改量之役。庶可免中轍之患。乞賜處分。以爲終始量田之地。而至於各驛弊瘼釐正之事。臣更加商量。不可不狀聞變通。亦當量宜狀請。而大抵奉法之道。唯在得人。竝令該曹。今番京畿各驛察訪。各別擇差。俾爲釐弊之道幸甚。批以察訪孫碩周仍任。檢田畢後。令該曹陞遷。其他報瓜諸郵官。亦令依疏請。另加擇差。
정조 3년 · 강
吏曹參判李義翊。以父病陳疏乞遞。批許救護。
정조 3년 · 강
命大提學徐命膺更爲牌招。
정조 3년 · 목
因四牌啓辭。敎以如是違牌。以不出爲義。不但見任乍拜旋遞之職。出韻科次。期日已過。又將經宵。事體所在。誠極寒心。大提學徐命膺更卽牌招。使之擧行。
정조 3년 · 강
遞承旨李世奭。以徐有防代之。尋遞。
정조 3년 · 목
敎曰。右承旨許遞。又敎曰。新除授承旨。待下批牌招察任。又敎曰。右承旨聞有實★(虫+恙)云。許遞。
정조 3년 · 강
都政下批。吏曹判書李重祜。參議金夏材。兵曹判書具允鈺進。
정조 3년 · 목
敎曰。淸白吏子孫收用。純褒抄啓人。五考十考居上人。亦爲敍用。又敎曰。兩銓初仕。另加擇擬。又敎曰。守令另加擇擬。又敎曰。嶺南人。松都人子孫。西北人收用。又敎曰。在外兵曹堂上許遞。又敎曰。記注。可謂堂后之最矣。五年之間。勤勞已著。合有薦拔之道。該郞適有闕焉。假注書徐鼎修。今日政陞敍調用。又敎曰。守令初仕。嘗以擇差。有所飭敎。則況臺閣重任乎。大政與散政自別。堂郞咸備。苟欲擇擬。何患之人。以此言于東銓。又敎曰。山林外在外臺諫許遞。今日政擇差。又敎曰。各廳仕滿人中三望筒。以副擬者之落仕。或近三十年。小者不下近十年故。不得已雖點下。而虛司果三人。後日政隨窠先卽收用。言于西銓。又敎曰。副提學。今日政。以在京無故人差出。○以李學源爲陜川郡守。宋煥九爲信川郡守。趙器鎭爲新寧縣監。黃麟采爲濟州判官。尹㬘爲楊口縣監。尹東暹爲工曹判書。鄭東浚爲注書。洪大容爲榮川郡守。朴師範爲通川郡守。崔炅爲麻田郡守。李完基爲平海郡守。朴順陽爲河東府使。金健修爲利城縣監。具純爲碧潼郡守。申匡堯爲丹城縣監。趙景鎭爲陽城縣監。丁述祖爲稷山縣監。徐重修爲聞慶縣監。李命俊爲北靑府使。李漸遠爲穩城府使。李鎭恒爲驪州牧使。李正吾爲寧越府使。金叙九爲鏡城判官。姜五成爲平山府使。吳載徽爲長淵縣監。趙心泰爲龍川府使。尹昌濂爲交河郡守。趙應鉉爲价川郡守。李世奭爲靑松府使。朴道翔爲漣川縣監。李星會爲金城縣令。洪樂顯爲泰仁縣監。鄭若淳爲新溪縣監。尹英喆爲堤川縣監。朴祐源爲承旨。趙時偉爲應敎。金樂豊爲中和府使。李得臣爲永興府使。洪景仁爲石城縣監。全文淳爲承旨。金尙斗爲龍宮縣監。尹晦東爲知禮縣監。韓光近爲司諫。韓晩裕爲持平。李鼎模爲獻納。洪樂淵嚴思憲爲正言。李義弼爲副提學。李度默爲校理。李鼎模爲假監役。沈公著爲 健元陵參奉。李恒★(人+寅)爲 翼陵參奉。尹光柱爲 懿陵參奉。李廷書爲 元陵參奉。李晦彬爲 敬陵參奉。李宜朝爲 恭陵參奉。兪漢紀爲 昌陵參奉。李秉淳爲 泰陵參奉。鄭瑀爲假引儀。鼎模以下。竝初仕也。尹行元爲副修撰。金履素爲大司成。○兵批。以金纘勳爲訓戎僉使。李夏疇爲上土僉使。申㬚爲永宗僉使。李瀁爲神光僉使。以李運祥爲公山營將。李柱華爲平安中軍。金魯成爲尙州營將。申大偀爲平安兵虞候。運祥以下。竝新資也。以崔鶴翰李枝蕃柳漢坤孫錫圭崔慶祿金振洙李文煥爲守門將。鶴翰以下。竝初仕也。○敎曰。今日新除授守令邊將復職初入仕。皆令明日待令。
정조 3년 · 강
命副學望筒。以在外擬入。問于該曹以啓。
정조 3년 · 목
因副學望筒。敎以以在京無故人。使之擬入。則如兪彦鎬之原在外又乞養人。肆然照望者。何故也。當該銓官從重推考。此望筒勿施。繼聞政院微稟。兪彦鎬在外。與外任在外有異故。擬入云。此初聞之說也。委折問于該曹以啓。○政院啓言。兪彦鎬在外。與外任在外有異故。擬入云。委折問啓事命下矣。問于該曹。則以爲。未及周思。率爾仰對。不勝惶恐云矣。
정조 3년 · 강
命時囚柳誼罷職放送。
정조 3년 · 목
因金吾照律啓目。有是命。
정조 3년 · 강
召見守令邊將初仕人于誠正閣。
정조 3년 · 강
王大妃殿進御人蔘順氣湯五貼。命煎入。榻敎也。
정조 3년 · 강
惠慶宮進服人蔘粟米飮一貼。命煎入榻敎也。
정조 3년 · 강
列聖誌狀奉謨堂奉安日子。命更爲擇入。
정조 3년 · 목
奎章閣啓言。 列聖誌狀。自芸閣今月二十八日進上云。奉謨堂奉安日子。令日官推擇。則同日未時。二十九日午時爲吉云。以何日時擧行乎。敎以序文當製下。待印役。更爲擇日以入。
정조 3년 · 강
以任屹爲中和府使。口傳也。
정조 3년 · 강
璿譜修正後施賞謄錄。命考入。
정조 3년 · 목
敎曰。 璿譜修正後。堂郞及員役施賞。或爲或否云。前例旣不一。則不可循例爲之。各年謄錄。令本寺卽爲考入。
정조 3년 · 목
敎曰。事多駭然。假注書姜彙鈺汰去。
정조 3년 · 강
命時囚鄭完璧勘放。李文喆與他囚。明日內捧供。
정조 3년 · 목
義禁府啓言。趙完璧照律。杖一百收贖。告身盡行追奪放送。允之。敎以功減一等。又啓言。保放罪人李文喆。査啓旣下。依例還囚。敎以歲除不遠。與他囚皆令明日內捧供。而議處照律。仍令次堂。明日擧行。
정조 3년 · 강
許施濟州奴婢身貢男丁大同減捧之請。
정조 3년 · 목
左議政洪樂純啓言。濟州牧使金永綬狀啓以爲。舊還依朝令停退。新還期於準捧。而奴婢身貢米。每口二斗內減一斗。男丁大同米。五升內減一升捧上。軍兵合操。其弊不貲。依近例停退。逃老故病廢之類。隨闕塡充。待明春從付近哨司鍊。而凡諸擧行等事。固當稟旨。恭俟指揮。候風往來之際。每致不及之慮。姑先擧行。而竝令廟堂稟處矣。請依此施行。從之。
정조 3년 · 강
命明經科改矩。下該曹稟處。
정조 3년 · 목
左議政洪樂純啓言。正言徐有成上疏以爲。明經科有名無實。使主司之臣。勿以口誦歸重。多發文義。探其見解。多出連畵。試其製才。減損考之數。剩取生畵之科。著爲定式事也。積弊成習。合有改矩。而此不可責之以時月之間。下該曹從長講確。請以爲稟處。從之。
정조 3년 · 강
命淸白吏事。令禮曹廣採物議。
정조 3년 · 목
左議政洪樂純啓言。左參贊黃景源箚子中。淸白吏事。有令廟堂稟處之命矣。凡選廉吏之規。該曹廣探物議。十分停當後。擧議廟堂。仍爲稟處。今則禮判已出。以此請先爲分付。從之。
정조 3년 · 강
命守總兩營舊還。三分二停捧。
정조 3년 · 목
左議政洪樂純啓言。向日昨年舊還三分二停捧之命。德意藹然。民受實惠。今聞守總兩營舊還。則非畿營所句管故。不入於關中。而民間形勢。實無準捧之望。此亦依前下敎。一體特減三分之二。請使近畿之民。有均蒙之喜。免向隅之歎。從之。
정조 3년 · 강
漢城判尹李福源疏陳病狀。乞遞本兼諸任。賜批。
정조 3년 · 목
批以病旣難强。方欲變通矣。
정조 3년 · 강
大司憲李普行陳疏。請徐命膺施以流放之典。賜批。
정조 3년 · 목
疏略曰。國運不幸。亂逆層生。凡其平日支黨之彰著難掩。次第鋤治。所以嚴懲討也。然其中亦有當治而不治者。公議之拂鬱。厥惟久矣。至若徐命膺之於賊能。其附麗親昵。情同骨肉。而至使其子。結爲師弟。乃擧世之所共知也。而特以其所處之異於他人。人莫敢言耳。日昨儒臣之所懷。其所論列李聖模。趨附能賊之事。實出於一世之公議。然至於受能賊之指揮銓官。乃非別人。卽命膺也。而只稱銓官。不擧其名。又於勘律之際。只擧聖模。不及命膺。是豈論思之地。輕重得當之道哉。臣不能不爲儒臣慨然也。此言旣及於筵席之上。則在命膺之道。所當泥首俟勘。而偃息在家。殆若無故。其無所顧忌。何至於此耶。臣謂判府事徐命膺。爲先施流放之典。前府使李聖模。亦宜允從儒臣之請焉。批以。處今日。論人以乙丙前事。則能得脫此關者幾希矣。況能賊作逆。在於重臣弟。抗章之後。寧有爲讎家。而爲讎人黨與之理乎。嗚呼世變雖無窮已。胡知斯人之家。而有是遭罹也。
정조 3년 · 강
遞藝文提學李福源。以蔡濟恭代之。
정조 3년 · 목
敎曰。藝文提學許遞前望單子入之
정조 3년 · 목
敎曰。卿之此擧。萬萬過中矣。卿之居是位。果因何許秉執何許樹立而然也。卿豈忍爲此。卿豈忍爲此。急於敦諭。末暇長語。又在手書中。卿其卽爲入侍。聽我面諭事。遣入侍承旨。敦諭於領議政。仍傳手書。與之偕入。
정조 3년 · 강
命自明日。至來初一日藏牌。
정조 3년 · 강
重推弘文提學洪樂命。
정조 3년 · 목
敎曰。如此紀綱。前所不見。然則出韻科次。其將廢閣乎。知有國綱。豈容乃爾。弘文提學洪樂命。從重推考。斯速擧行。
정조 3년 · 강
命禁府時囚罪人照律議處。以草記今日內擧行。
정조 3년 · 강
勘放時囚李憲洛等。
정조 3년 · 목
義禁府啓言。李憲洛李重馥權䎐等照律。各杖一百收贖。告身盡行追奪放送。李文喆照律。杖一百收贖。告身盡行追奪。流三千里定配。任希澤照律。笞四十附過還職。竝允之。敎以如有功議者。各減一等。
정조 3년 · 강
社稷祈穀祭 香祝。命親押。
정조 3년 · 목
敎曰。手書中略布予意。有卿向來樹立。又有卿今日遭罹。安有如許不可知之事也。然丁酉秋酬酢。雖謂之逆覩可也。噫以予與卿之間。何有乎外至之說也。謂若漫辭敦勉。殆近不誠。悠悠世變。料已熟矣。卿若終始不避夷險。則卽爲造朝。聽予面諭也事。更爲傳諭。期於偕入。又因待命啓辭。敎以卿其勿待命。造朝聽予肝隔之諭事。遣承旨敦諭。仍傳命召。與之偕入。
정조 3년 · 강
召見領議政徐命善于城正閣。
정조 3년 · 목
命善曰。人言之侵攻臣兄。必不止於此。似必有繼攻者矣。予曰。戕害豈可易乎。新舊之歲。似不得見卿。殊甚悵然。亦有筵席未盡之懷矣。
정조 3년 · 강
命來初二日犒饋處所。依昨年例爲之。
정조 3년 · 강
命注薦歲前擧行。
정조 3년 · 목
敎曰。近來堂后實官不備。且今擧動隔日。注薦其令歲前擧行。又敎曰。新薦注書待完薦。令該曹卽爲口傳擬入。
정조 3년 · 강
命再明扈衛軍別破陣椎牌軍隨駕。安徐。
정조 3년 · 목
敎曰。再明動駕。適値元朝之致。軍兵旣令只以入直隨駕矣。扈衛軍官有廳將與軍別破陣椎牌軍隨駕。竝安徐。又敎曰。再明日動駕時。適値元朝。入直外軍兵。如屛門把守。此等衛外待令之類。入齋室後。權令退送。鍾下後更爲待令事。分付兵曹及各該營門。
정조 3년 · 강
兵曹。以前府使鄭胄新殿最査實啓。
정조 3년 · 목
該曹啓言。前府使鄭胄新殿最査實論理草記事命下矣。胄新處査問。則渠以慶尙監營在家別將。今年二月受由上京。九月爲局別將。仍爲留京云。胄新旣爲京中將官。則本道別將之任。自當遞改。而監營殿最書啓之時。仍以本任書考。難免不審之失。該道臣請推考。敎以以守令貶目觀之。擧皆精詳。何察於微細襲謬之事乎。請推事。特爲安徐。此後使之釐正事。行會本道。
정조 3년 · 강
飭各營諸將官射會計劃。
정조 3년 · 목
因訓鍊都監禁衛營御營廳總戎廳諸將射講居首人別單。敎以自年前射會申飭。出於勸奬之意。至於歲末計劃別單之命。又欲酌古宜今。期有實效也。今年則每朔射會。率多不準式之月。反不如劃紙取來之時。雖未知該營事故之如何。其爲無幾而解弛之歎。足可知矣。合有提警之道。此後須勿如前泛忽。惕念擧行。又若祈寒署兩。聞亦貽弊不些。此則卿須活狹於疏數之際。
정조 3년 · 강
領敦寧李溵箚陳病狀請譴。賜批。
정조 3년 · 목
批以美疴殊極悶慮。未赴班次。何庸巽讓。惟冀調將也。仍命遣史官傳諭。
정조 3년 · 강
大司憲李普行疏論徐命膺李聖模。賜批。
정조 3년 · 목
疏略曰。臣以徐命膺事。敢貢激慨之忱。及承批旨。不賜允許。不勝惶惑。而繼之以慨然也。噫彼徐命膺之爲能賊血黨死友之狀。旣通國之所共知。則聖批所敎。臣實未曉也。噫其弟相臣之秉執樹立。誠爲卓然。凡在廷臣。寧有或傷其家之意。而但樹立自樹立。公法自公法。而今我聖上之所靳允。決知其不可也。至於李聖模事。比之命膺。雖有輕重之不倫。而不賜可否之發落。是豈所以重臺言尊臺體之意哉。此莫非臣人微望輕之致。尤不勝慚愧之至。請命遞斥臣職焉。批以李聖模事。果未及下敎矣。以定配擧行。徐命膺事。方商量處之。亦勿退待。
정조 3년 · 강
命校理柳孟養。前正言徐有成敍用。
정조 3년 · 목
敎曰。罰亦施矣。歲除屬日。前校理柳孟養。前正言徐有成。竝敍用。
정조 3년 · 강
以柳孟養爲副修撰。
정조 3년 · 목
敎曰。副修撰前望單子入之。
정조 3년 · 강
命前承旨蔡弘履等。竝敍用。
정조 3년 · 목
敎曰。卿宰及侍從堂上堂下違牌坐罷人員及罷削人員書入。○因別單。敎以前承旨蔡弘履。前參議鄭元始兪恒柱。前正言徐郁修。前執義李惠祚。前修撰李顯永朴天行。前都事申熤。前府使朴天衡洪良浩。前佐郞李正薰。竝敍用。其中以他律未準限者蕩滌。又敎曰。罰已施行。歲將翻矣。來且觀之。前大司成李命植特爲敍用。又敎曰。今日敍用人員。令該曹口傳付軍職。使之參班。
정조 3년 · 강
命奎章閣軍號。下鑰後傳于當番司卷。
정조 3년 · 목
兵曹啓言。各處軍號。四所部將各廳將校。例爲受去。而奎章閣軍號。則自宿衛所。傳給于奎章閣。宿衛所罷後。入番將校。尙入於省記中故。自本曹依例傳給矣。今月二十日將校撤番之後。軍號無可傳之所。問于奎章閣。則一番上達然後。可以擧行云云。而終不受之。莫重軍號。無傳給之處。事實雖如此。稽忽之失。在所難免。惶恐待罪。敎以請待罪之堂上。罷職已久。今無可論。至於軍號。則與宿衛所有異。此後。下鑰後封呈于當番司卷處。以爲御覽後頒給之地。
정조 3년 · 강
命手本內司之宮任。照律科治。
정조 3년 · 목
漢城府啓言。因內需司啓本。河東府敗般人張孟用。移京兆照律事命下矣。今四月。河東船人張孟用。以義烈宮與諸宮房所納稅穀敗船事。該宮侵徵於沙格。不堪其督徵。上京呼訴於臣府故。取考戶曹所在南陽府牒呈。則河東府各宮房所納稅米租所載船一隻。四月二十八日夕水。到于本府靈興島後洋。猝遇大風。致敗船隻。與稅穀沒數漂失。不知去處。沙格十五名。騎船內十四名。適因嶺南漕船沙工鄭云景之所救極活。堇得生出。其中火丁金萬年金。渰死洋中。伊日大風。亦是挽近之所無。船隻之致敗。勢所固然。非但船穀之漂失。人命渰死。尤爲慘然。凡大洋致敗人物渰死。則勿爲侵徵。昭載法典。而該宮不有捧甘。督令該邑。徵捧漂失之穀物。已是法外。反以張孟用之呼訴。直請照律。殊極駭然。內需司之只憑該宮之手本。不待臣府之査決。徑先啓聞。尤涉矇然。此必是該宮所任輩慫惠之致。其所任等。自臣府照律科治。而船人照律一款。本事旣如此。何以爲之。敎以。大抵宮房手本。非不言嚴防。而至於玆事。旣違添載之事目。又有幻名之疑端故。循例啓下矣。卿府如是執奏。殊可尙也。所請依施。以爲後日他宮房懲戢之道。而上項兩件事。分付戶刑曹。使之公覈酌處。
정조 3년 · 강
命殿牌作變罪人不設鞫之例。更考稟處。
정조 3년 · 목
義禁府啓言。殿牌作變罪人鄭江。自本道行刑前例知入事命下矣。取考膽錄。則己巳年安邊府殿牌作變罪人尙仁䝺等。拿來說鞫。結案取招後。還爲下送本道。令該道大集民人。有正法之例矣。敎以不設鞫爲之之例有之否。更爲溯考前例。過齋後稟處。
정조 3년 · 강
詣宣政殿。親押 社稷祈穀大祭香祝。
정조 3년 · 목
具翼善冠袞龍袍。就月臺板位上。親押 香祝訖。仍還御御座。
정조 3년 · 강
以安昌君燝爲都總管。口傳也。
정조 3년 · 강
領議政徐命善陳疏自引乞遞。賜批。
정조 3년 · 목
疏略曰。臣遭罹罔極。闔門震怖。泥首金吾。恭俟嚴誅。不意近侍宣諭。至於特降手書。臣雙擎跪讀。血淚被面。噫臣兄之與能賊相親。臣兄丁酉之疏。已自首之矣。當時聖敎。開釋無餘。前後事實。塗人耳目。而況且乙丙以前。與能賊相親者。不但臣兄一人。則今於三年之後。追理往迹。若是齗齗者。豈有他哉。只緣臣之兄弟。徒知盡瘁之義。罔念滿盈之懼。世所稱權要之地。莫如首揆文衡。而一門之內。互相分據。有除輒膺。無所斂避。則人怒鬼猜。於是乎生。臣之兄弟。顧安得獨免乎。然臣於昨筵。略已數陳。今不必更事煩瀆。而惟是憲臣箚語。其曰地處有異。人莫敢言者。臣之謂也。爲人臣者。以至於使人莫敢言。而遂致刑政之失乎。論其辜犯。萬戮猶輕。尙可以復廁鼎席。晏然周行。以重其無忌憚之罪哉。亟賜處分。俾臣得以退歸田里焉。方今親享隔宵。臣獨蹙伏私次。頑然無動。瞻望雲天。只自涕泣而已。批以昨者憲臣避啓。語意峻爽。在卿私意。無怪其如是爲引。予亦不知何以爲答也。然今新正隔宵。而陪列候班。皆將不得進身。益不勝耿悵也。卿首揆之任。姑非輕解者。敦迫之外。無他道。卿其安心勿復控辭。是予區區之望也。仍命遣史官傳諭。
정조 3년 · 강
校正廳提調以下施賞有差。
정조 3년 · 목
敎曰。 璿源譜略校正廳施賞。前例或爲或否。而今番係是制畢後修正。其在重事體之道。不可無論賞之典。本廳堂郞以下。依例書啓。○因別單。敎以校正廳提調恩彦君䄄。兼刑曹判書蔡濟恭。半熟馬一匹賜給。跋文製述官大提學徐命膺。書寫官安川君烓。各熟馬一匹賜給。校正官西溪君熠。花陽君榷。都廳正趙尙鎭。竝加資。主簿兪任柱。直長南履範。竝陞敍。監役李觀秀陞六。元定忠義李德禧等。當職除授。加出忠義韓師曾。兒馬一匹賜給。寫字官彭得大洪慶運。各熟馬一匹賜給。閔重錫等四人。各兒馬一匹賜給。計士畵員唱準錄事等。上弦弓一張賜給。員役工匠等。令該曹分付施賞。
정조 3년 · 강
配前府使李聖模于甲山府。
정조 3년 · 목
義禁府啓言。前府使李聖模定配事命下矣。甲山府定配所。請依例押送。允之。
정조 3년 · 목
漢城府啓言。中部元戶三千九百十七戶。男一萬一千一百四十六口。女一萬二千七百三十三口。東部元戶六千八百十七戶。男一萬一千五百八十六口。女一萬五千六百二十七口。西部元戶一萬三千五百九十七戶。男三萬四千六百六十三口。女三萬八千七百三十三口。南部元戶八千八百八十八戶。男二萬四千四百五十八口。女二萬八千二百四十九口。北部元戶五千三百七十四戶。男一萬一千一百四十九口。女一萬二千八百六十二口。五部都元戶三萬八千五百九十三戶。男九萬三千二口。女十萬八千二百四口。
정조 3년 · 강
惠慶宮進服二錢重人蔘粟米飮。自今日命煎入。榻敎也。
정조 3년 · 강
還差實錄堂上蔡濟恭。
정조 3년 · 목
敎曰。歲色垂窮。告成無期。實錄堂上蔡濟恭。還付判樞。牌招仕進。
정조 3년 · 강
命洪奉朝賀家。遣內侍致祭。
정조 3년 · 목
敎曰。初四日高陽洪奉朝賀家。遣內侍致祭。祭文當親製。祭物自該寺措備事分付。
정조 3년 · 강
召見承旨徐有防。待敎徐龍輔于誠正閣。
정조 3년 · 목
予曰。芸閣印役。誰爲監印乎。龍輔曰。直閣進去矣。予曰。引陪服色。何以磨鍊乎。龍輔曰。姑未停當。而以靑衣烏巾爲之矣。予曰。問于一提學。消詳爲之可也。
정조 3년 · 강
命再明日致祭。只獻官讀祝下送。
정조 3년 · 목
敎曰。再明日致祭時。廚傳有弊。內侍則只獻官內侍。讀祝內侍下送。以此分付畿營。
정조 3년 · 강
以趙鎭明爲 崇陵參奉。徐日輔爲海州判官。
정조 3년 · 목
禮曹啓言。今月初五日 崇陵忌辰祭享時。參奉有闕未差云。請令該曹。口傳差出。允之。○敎曰。海州判官口傳差出。
정조 3년 · 목
敎曰。政事當日爲之。又敎曰。此時京兆堂上。不可不備員。未肅拜在外人竝許遞。今日政。各別擇差。○以林得浩爲大司諫。尹行元爲持平。李碩九爲獻納。徐有成爲正言。李福源爲判尹。李普行爲右尹。
정조 3년 · 강
重推兵曹判書具允鈺。
정조 3년 · 목
敎曰。宣傳官多有受由者。監軍落點苟艱。兵曹判書從重推考。
정조 3년 · 강
命喬桐府爲奴罪人柳重燁放送。
정조 3년 · 목
敎曰。當初所坐。別無係關。編配多年。合有疏釋之道。況前後書役。效勞不貲。喬桐府爲奴罪人柳重燁放送。
정조 3년 · 강
命醫官金光國。刊名醫籍。照律重繩。
정조 3년 · 목
敎曰。御藥事體。何等重大。而至於臘劑。亦是御藥之故。每年列書別單。先期稟定然後。待啓下擧行。一如湯劑劑入之例。則今番則初無筵稟之事。又無微稟之擧。而自下任意折衷定式者。萬萬無嚴。而此雖小事。名以御藥。則如是擅恣者。誠有不可勝言之弊。此不嚴勘。重御藥之意。將掃地矣。該醫官金光國爲先刊名醫籍。下該府照律重繩。
정조 3년 · 강
命左議政洪樂純。勿待命事傳諭。
정조 3년 · 목
政院啓言。卽者議政府錄事來言。左議政洪樂純。藥院所下嚴敎之下。萬萬震懍。走伏金吾門外。恭俟嚴誅云。仍納命召。何以爲之。敎以勿待命事。遣史官傳諭。仍傳命召。
정조 3년 · 강
召見大臣以下于誠正閣。領議政徐命善。大提學徐命膺。兵曹判書具允鈺。奉朝賀洪國榮。副司直鄭民始。都承旨李義翊。
정조 3년 · 목
予曰。左相何爲而不入乎。命善曰。聞方待罪故。惶恐不得入來矣。予曰。左相入侍事。遣史官傳諭。左議政洪樂純進伏。予曰。聞爲待罪云。誠過矣。樂純曰。臣不能檢飭下輩之罪。實莫逃矣。旣有入侍之命故。惶恐入來。而下情悚懍。尤不可勝言矣。予曰。過矣。仍敎曰。今日異於他日。故召見卿等。而適値惠慶宮哀毀之日。又不能如前日之從容盡歡。益覺世事日日遷變也。命善曰然矣。今日乃 慈宮罔極之日。聖心安得不如是乎。予曰。年年此日。將爲此會。則豈不好乎。命善曰。今日此會。可謂盛擧矣。樂純曰。臣等屈指待今日之來矣。命善曰。日寒此酷。臘享親行。誠爲悶切矣。予曰。連値未遑。今年則一未親行故。今欲行之。而日氣雖寒。庸何傷乎。予則豈不可耐。而百官軍兵。誠可悶念也。予曰。奎章閣引陪旣出。則服色等節。何以磨鍊乎。命膺曰。服色則用靑衣烏巾。牌則如玉堂鑞牌。而外染黃色。刻以奎章閣學士牌。似無妨矣。予曰。朱衣前導一節。亦爲擧行乎。命膺曰。旣出節目。則似當擧行。而引陪不可無料布。此甚難處矣。予曰。使令元數中。不能除出引陪乎。命膺曰。使令似不足矣。民始曰。此則留司使令中。兼行引陪無妨矣。予曰。然則以此爲之也。樂純曰。李鎭衡方帶臺銜。故今日之會。不得入參矣。予命鎭衡入侍。敎曰。卿以臺銜之故。俄已許遞矣。仍命諸臣宣醞。
정조 3년 · 강
遞大司憲李鎭衡。
정조 3년 · 목
敎曰。旣聞大臣之奏。大司憲李鎭衡。今姑許遞。又敎曰。前大司憲李鎭衡。令該曹付軍職。
정조 3년 · 강
吏曹。以本曹參判兪彦鎬上疏。不得回啓啓。
정조 3년 · 목
該曹啓言。本曹參判兪彦鎬上疏。下該曹稟處事命下矣。取見其疏。則乃是請譴之章。旣異乞養之疏。自臣曹無據例覆奏者。原疏不得回啓。
정조 3년 · 강
遞都捴管安昌君燝。副捴管洪秀輔鄭昌順鄭晚淳。
정조 3년 · 목
因捴管變通草記。允之。敎以。與差 祭捴管許遞。政官牌招開政。
정조 3년 · 강
以金夏材爲吏曹參議。
정조 3년 · 목
敎曰。吏曹參議前望書入。待下批牌招。卽爲開政。
정조 3년 · 강
大司諫林得浩陳疏請洪國榮謝事。還收成命。賜批。
정조 3년 · 목
疏略曰。臣向叨是職。至被儒臣請罷。尙今追思。惶汗沾背。恩敍遽下。除旨繼降。惝怳踧踖。罔知攸措。而今於新除之下。趍承無路。亟命遆改焉。臣豈敢開口論事。而事關安危。敢此附陳。人臣休退。自有其期。而奉朝賀臣洪國榮。未及强仕之年。遽有謝事之擧。臣以爲。君臣胥失。未有甚於此事也。唯彼宰臣。勳勞誠忠。姑勿暇論。宿衛重地。一朝虛曠。其爲擧世隱憂深歎。倘如何哉。亟降諭音。還收成命焉。批以。如是煩浼。徒使予不誠於斯人也。爾其勿辭察職。
정조 3년 · 강
持平黃昇源上疏辭職。仍陳勉。賜批。
정조 3년 · 목
疏略曰。聖仁曠蕩。特旨收敍。臺銜遽紆。馹召繼降。驚惶踧踖。不知攸措。向來奉命嶺南也。僨誤旣多。自速罪戾。至今追思。衷情震越。且狗馬賤疾。浹旬沈劇。實無蠢動之望。臣罪至此。尤合萬隕。亟命刊臣之職。仍令勘臣之罪。臣不敢以見職自居。而芹曝之誠。實由於秉彝之天。玆敢附陳焉。竊★(日+間)殿下聖智聰明。博洽經史。性理之辨。治亂之原。無不泂澈貫會。而試觀今日治象。因循成習。姑無丕變之幾。此則殿下於學問。豈有所未盡者而然耶。惟殿下懋哉懋哉。嗚呼今日國事。誠可哀痛也。國論未斷。君讎莫殲。近畿黜置。尙假飮啄。爲今日臣子者。誓不共戴一天。豈容荏苒歲月。因循忨愒哉。昨年夏間。三司伏閤之時。臣忝館職。及登前席。殿下屢降懇惻之敎。以鄭妻次律處分下詢。而臣隨諸臣之後。一辭爭執。則今於鄭妻黜置。龜柱加棘。不能碎首刳肝。力請顯戮。感動天心。固臣死罪。惟殿下。勿以臣不忠而廢言。亟降一兪焉。臣聞君德成就。專在經筵。而祗緣空谷之白駒未縶。朝陽之鳴鳳莫聞。是豈臣始慮之所及哉。矧今藎臣決勇退之志。聖主發中朝之歎。宿衛靡托。倚毗無人。眞可謂百萬生靈。在漏船之中。而失副手梢工也。當此之時。招延山野宿德。以畀經筵輔導之責。尤不容一日少緩。伏願殿下。念哉念哉。批以所陳竝當留意。爾其勿辭察職。
정조 3년 · 강
有政。吏曹參議金夏材進。
정조 3년 · 목
以李在學爲承旨。鄭民始爲大司憲。徐直修爲鴻山縣監。李衍祥爲都總管。徐有寧魚錫定李鎭衡爲副總管。
정조 3년 · 강
命在外館閣提學許遞。
정조 3년 · 목
敎曰。貶坐在卽。柑製不遠。在外館閣提學今姑許遞。
정조 3년 · 강
命洪忠監司報狀。自本閣更關。嚴査以啓。
정조 3년 · 목
奎章閣啓言。因洪忠監司李秉鼎。慶尙監司洪樂彬。修上列邑所在册板目錄中。或有漏落。或册紙劣薄。亦不粧䌙。緘辭重推其委折。發關以啓事命下矣。卽接洪忠監司李秉鼎所報。則以爲。不善擧行。致煩問備。惶懍之極。而當初關文中。只曰列邑所在册板修成册以上云云故。徒知其留置內閣。未料其至登御覽。初則成册修成時。魯西集一體入錄。粧䌙以上矣。上送之後。因尼城縣監來言。魯西集則丙申因朝令毀板云故。旣聞之後。一例入錄。有所未安。改修成册。急速換來之際。事在忙遽。未及粧䌙。紙品亦甚劣薄。今奉關辭。莫非不察之致云矣。當初內閣關文內。旣有奉承傳行關之語。而報辭全不明白。所當請推。而此與入啓文書有異。原報狀還爲下送。更爲發關査問。敎以。可謂罪上添罪。自本閣更爲別關。嚴査委折以啓。
정조 3년 · 강
召見承旨李義翊金勉柱于誠正閣。
정조 3년 · 목
予曰。弘文舘諡狀。亦有入來者。持入可也。注書徐鼎修持入。予曰。故奉朝賀南有容諡狀。亦爲催促。使之一兩日內書入。予曰。諡狀來到者。其數旣多。則不必盡爲議諡。擇其中可以爲先者。而從速擧行之意。注書出去分付可也。
정조 3년 · 목
予曰。夜漏甚長。無以消遣故。玆以召見矣。仍命勉柱。與諸史官。論讀宋鑑第五卷。
정조 3년 · 강
命舘堂。後日政差出。
정조 3년 · 목
敎曰。旣有文衡。貶坐當行。在外舘堂許遞。後日政差出。
정조 3년 · 강
政院議啓。請寢臘享親行之命。賜批。都承旨李義翊。左承旨蔡弘履。右承旨徐有防。左副承旨朴祐源。右副承旨李在學。同副承旨金勉柱。
정조 3년 · 목
議啓以爲。今此 景慕宮臘享親行之命。寔出於我聖上追慕之孝思。而第比日日候。轉益嚴酷。達宵將事。必致傷損。豈非萬萬悶迫者乎。亟加三思。特寢成命焉。批以不允。○再啓。批以。藥院之批已諭。而惟予孺慕之痛。當此歲色垂改之時。雖曰罙切。似此酷寒。百官軍兵之苦。不可不念。則欲下從卿之請。固宜矣。猶所咨且者。今年 本宮。適會事端。五享之禮。一未躬行之致也。卿等諒之。○三啓。批以。諭於藥院矣。
정조 3년 · 강
藥院口啓。請寢 景慕宮親享之命。賜批。都提調洪樂純。提調具允鈺。副提調李義翊。
정조 3년 · 목
口啓以爲。動駕只屬。寒事轉酷。徹夜將事。不無傷損。不勝憂歎。相率仰籲。亟加三思。特寢親享之命焉。批以。予之所以伸情展禮之道。惟在祀典一事。當此嚴沍。動駕經宿。百官軍兵之勞。非不知也。不得不有是命矣。卿等更勿煩請。○再啓。批以。又諭於政院之批矣。○三啓。批以。依卿等所請。特寢焉。
정조 3년 · 강
玉堂聯箚。請寢親享之命。賜批。副應敎趙尙鎭。副校理李儒慶權以綱。修撰嚴思晚朴天行。副修撰李命勳。
정조 3년 · 목
聯箚略曰。新臘節届。躬享有命。而第伏念寒威轉酷。此時勞動。恐有妨於節宣之方矣。亟加三思。特寢成命。批以已諭於藥院之批矣。
정조 3년 · 강
親享停止。初八日詣 宗廟　 景慕宮。命行禮。
정조 3년 · 목
敎曰。日寒如此。親享之命。雖命停止。而不可無伸誠之道。初八日當詣 宗廟奉審後。仍行省牲省器。仍詣 景慕宮。行禮如上儀。該房知悉。又敎曰。旣是極寒。且非經宿。御營廳留陣置之。訓局隨駕軍。只以步軍八哨。馬軍二哨擧行事分付。
정조 3년 · 강
召見領議政徐命善。左議政洪樂純于誠正閣。
정조 3년 · 목
命善曰。當此極寒。徹夜將事。萬萬悶迫故。政院藥房連啓蒙允。下情不勝萬幸矣。予曰。銓曹事可悶矣。山林尙不上來。一向强迫。亦所不安矣。命善曰。當此政月。事多苟艱。誠爲可悶矣。山林則事體自別故。臣等亦不敢仰請變通矣。予曰。今則不可不有變通之道矣。樂純曰。當此極寒。山林上來。旣未可必。則銓曹之事。實多可悶矣。上曰然矣。予曰。北伯狀啓事。卿等以爲何如。命善曰。領府事判府事之議皆以爲。犯越人名。彼人旣以好意。從便出送。而自此生梗。則彼人必爲含慍。日後將多難處之事。且其地旣是絕遠邊徼。則亦似無漏泄之慮云云。左相之議則以爲。似有不可知者。議當從經云云。而大抵慶源府使。則不可不重處。新府使亦爲催促下送好矣。予曰然矣。
정조 3년 · 강
命尙州牧使兪彦鉉。嚴飭下送。
정조 3년 · 목
右議政洪樂純啓言。尙州牧使兪彦鉉。受由上京。久而不還本邑。以嶺下大邑。曠官多月。主管無人。誠極可悶。請各別催促下送。敎以荐歉之餘。本州民情。不但不可付之生手。朝家申飭之下。焉敢如是遲滯。另加嚴飭下送。○敎曰。俄於大臣所奏。有所下敎。而更思此等事。足係國綱。因道伯狀啓。至有囚家僮下送之請。則幺麼蔭倅。稱有情勢。不但前所未聞。此而任他。則朝廷不尊矣。事之駭然。莫甚於此。尙州牧使兪彦鉉。今日內下送。伊時政曹不能督飭。至登上聽。亦可謂慢忽。當該吏曹堂上。從重推考。
정조 3년 · 강
遆吏曹判書宋德相。參判兪彦鎬。
정조 3년 · 목
敎曰。政月貶月。皆是當月。而銓曹無判堂。擧行無路。且問大臣合有變通之道。在外吏曹判書參判。今姑許遆。
정조 3년 · 강
罷黜慶源府使崔雲羽。
정조 3년 · 목
敎曰。慶源府使罷黜代。今日政差出。催促辭朝。
정조 3년 · 강
以李重祜爲吏曹判書。鄭民始爲參判。李普行爲大司憲。
정조 3년 · 목
敎曰。吏曹判書參判前望單子入之。又敎曰。新判書命招。同參政事。又敎曰。新除授吏曹參判。待下批牌招參政。又敎曰。大司憲通望書入。又敎曰。新除授大司憲牌招。
정조 3년 · 강
判府事鄭弘淳。箚陳病狀。仍請變通獻官。賜批。
정조 3년 · 목
批以以病不參。庸何傷乎。卿其安心勿辭。益加善攝焉。仍命遣史官傳諭。
정조 3년 · 강
吏曹判書宋德相。以草莾臣。從縣道陳疏乞遆。賜批。
정조 3년 · 목
批以卿之幡然。予所顒俟。美疴尙未差可云。殊極慮念。當寒登道。則老人氣力。恐有添損之慮。且當政月。不可無變通之道。纔命許副。卿其安意調養。少侯春和。卽起上來焉。仍命遣史官傳諭。
정조 3년 · 강
有政。吏曹參判鄭民始。參議金夏材進。
정조 3년 · 목
敎曰。政官牌招開政。又敎曰。銓堂之無端違牌。此何意義。判書李重祜。參判鄭民始。從重推考。更卽牌招開政。○以宋德相爲知敦寧。李鎭衡爲戶曹參判。李★(土+甲)爲右尹。李重祜爲同成均。李★(敍/土)爲慶源府使。
정조 3년 · 강
遣待敎徐龍輔。馳詣 弘陵奉審以來。
정조 3년 · 강
明日親押 廟社殿宮香祝後。命動駕。
정조 3년 · 목
敎曰。明日出宮前。當於仁政殿月臺。親押 廟社殿宮香祝後動駕。該房以此知悉。
정조 3년 · 강
璿譜誌狀印役。命速卽擧行。
정조 3년 · 목
敎曰。璿譜誌狀印役。不可踰歲。凡例跋文。亦皆啓下。使之申飭。速卽擧行。○因宗簿寺草記。敎以勿設廳。與戶判相議。務從節省事分付。
정조 3년 · 강
召見承旨李義翊。待敎徐龍輔于誠正閣。
정조 3년 · 목
予詢龍輔曰。 弘陵參奉。有何故而不爲入直乎。龍輔曰。歸時相逢於路次。則以爲家有憂故。不得早出直所云矣。予曰。莫重 陵所之闕直。誠駭然矣。義翊曰。雖未知憂故之如何。而闕直之事。誠有罪矣。承旨金勉柱曰。近聞玉堂言。則番次苟艱。至若校理沈煥之牌不進傳旨捧入。今旣經月。而尙不批下故。敢達矣。予曰。其時傳旨。卽以只推批下。而尙未頒布者。必是中官之所爲。事甚怪駭矣。
정조 3년 · 강
命玉堂傳旨遲滯。自政院査問以啓。
정조 3년 · 목
敎曰。近來公事。每因申飭。庶免淹滯。而玉堂傳旨。去月批下者。尙不頒布云。必是中官掩置之致。自政院査問以啓。又敎曰。傳旨淹滯之致。校理沈煥之牌不進。以推考傳旨捧入。仍卽牌招察任。
정조 3년 · 강
弘陵參奉宋獻圭。命汰拿。
정조 3년 · 목
敎曰。 弘陵誕辰日故。欲伸羹墻之慕。有奉審之命矣。身爲齋郞。無端闕直云。遠　陵尙不敢然。況此 陵乎。本 陵參奉宋獻圭。先汰後拿。又敎曰弘陵參奉汰去之代。卽令該曹口傳差出。推移入直。
정조 3년 · 강
遣承旨。詣 社稷 永寧殿。奉審摘奸。
정조 3년 · 강
詣仁政殿。親押 香祝。仍詣 宗廟　 景慕宮展拜。
정조 3년 · 목
具翼善冠袞龍袍。乘輿出仁和門。詣仁政殿降輿。就褥位。 香祝親押訖。乘輿出仁政門降輿。乘輦出敦化門。詣 宗廟至大門外降輦。乘輿入齋室。改具冕服。詣 廟內就版位。行四拜禮。仍詣省器位。省器訖。改具遠遊冠絳紗袍。詣省牲位。省牲訖。還入齋殿。少頃改具翼善冠袞龍袍。乘輿出大門外降輿。陞輦詣 景慕宮。至大門外降贊。乘輿入齋殿。改具冕服。詣 殿內行禮與省器省牲。竝如上儀訖。改具翼善冠袞龍袍。乘輿出大門外降輿。陞輦入敦化門降輦。乘輿還內。
정조 3년 · 강
宣陵參奉兪漢寬。 穆陵別檢李祖承。命拿處。
정조 3년 · 목
敎曰。自在 先朝。飭禁果何如。則昨日 弘陵寢郞之闕直。已極驚駭。而意謂他 陵寢之亦然。使之抽栍摘奸。則 宣陵 　穆陵陵官。亦皆闕直。數處摘奸。皆如是執頉。以此推之。幾乎無 陵不然。不但今日朝綱。可謂末如之何矣。此亦予悚然怵然。若不重加勘繩。無以戢他。亦無以懲後。 宣陵參奉兪漢寬。 穆陵別檢李祖承。爲先汰去。令該府拿問處之。以爲照法重繩之地。又敎曰。 宣陵參奉　 穆陵別檢之代。口傳差出。推移入直。又敎曰。 陵官闕直。可謂故犯之故犯。不可不嚴處。至於未摘奸他 陵。則非不欲更爲摘奸。而此則姑且置之。嗣後又有此弊。則其所勘罪。又不止此。如是下敎。卽欲無犯之意。以此意令禮曹另加嚴飭。仍又時時摘奸。俾有來效。
정조 3년 · 강
以李源誠爲 弘陵參奉。曺允邁爲 宣陵別檢。口傳也
정조 3년 · 목
敎曰。左承旨持此題。與大提學馳往泮宮。試取以來。又敎曰。近來場屋。漸頗亂雜。今番則各別申飭。○以擬齊群臣賀九合諸侯。不以兵車爲表題。
정조 3년 · 강
以李福源爲藝文提學。洪樂命爲弘文提學。
정조 3년 · 목
敎曰。今日柑製時。兩館提學例當同參考試。未差之代。前望單子入之。又敎曰。新除授兩館提學。待下批牌招。與大提學同爲考試。
정조 3년 · 강
召見濟州民于資始門。
정조 3년 · 목
予曰。今日有殿座之命。而諸承臣皆申退。不善爲之矣。又敎曰。司饔院官員。率濟州民入來事。分付可也。又敎承旨李在學曰。令司饔院官員。諭之以先朝。每召見汝等。而予之登極後。今始召見汝等。長路極寒。何以上來。年事豐凶。弊瘼有無。次第勞問也。在學宣敎訖。予曰。當使賑恤廳給糧以送。汝等好爲下去事。更爲慰諭也。
정조 3년 · 강
有政。吏曹參判鄭民始進。
정조 3년 · 목
以趙時後尹光國爲同義禁。
정조 3년 · 강
以金宇鎭爲副修撰。前望也。
정조 3년 · 목
敎曰。柑製居首幼學徐昇修。直赴殿試。之次生員金熙朝直赴會試。之次幼學朴夏源。生員沈厚之趙重麟。各賜紙三卷。筆五枝。墨五笏。又敎曰。入格儒生。使之明日來待。
정조 3년 · 강
宣陵參奉兪漢寬。穆陵別檢李祖承。命嚴問口招以聞。
정조 3년 · 목
因前 宣陵參奉兪漢寬等待替直拿囚啓稟。敎以兪漢寬之以當次入直 陵官。不但闕番。至於下鄕。萬萬無嚴。幺麼初仕蔭官。若是蔑法。則不可尋常懲勵卽爲拿囚。嚴問口招以奏。
정조 3년 · 강
重推承旨李義翊朴祐源。
정조 3년 · 목
敎曰。政院事。可謂不審。都承旨李義翊。
정조 4년 · 강
御宣政殿。行常參。